უნივერსიტეტის ღონისძიებების პორტალი

დონელა მედოუსის წიგნის „სისტემებით აზროვნება – საწყისები“ პრეზენტაცია
2020-01-17 15:00 (Asia/Dubai)
17 იანვარს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება დონელა მედოუსის წიგნის „სისტემებით აზროვნება – საწყისები“ პრეზენტაცია. წიგნი ითარგმნა და გამოიცა ილიაუნისა და „მსოფლიო გამოცდილება საქართველოსთვის“ ერთობლივი ძალისხმევით.
ეს არის პოპულარული შესავალი სისტემებით აზროვნებისა და სისტემური დინამიკის თანამედროვე მიმართულებაში, რომელიც სულ უფრო აქტუალური ხდება მდგრადი განვითარების, კლიმატური თუ სხვა გლობალური პრობლემების კვლევებში, დაგეგმვაში. გამოცემა N1 ბესტსელერია ამაზონის (Amazon) სისტემების თეორიაში, ბესტსელერი იყო ბიზნესის მიმართულებითაც. ის სახელმძღვანელოდ გამოიყენება მსოფლიოს ბევრ წამყვან უნივერსიტეტში, მათ შორის ილიაუნიში.
წიგნი აღწერს ჩვენ გარშემო მოქმედი ფიზიკური, ეკოლოგიური, სოციალური, ეკონომიკური თუ პოლიტიკური სისტემებისთვის დამახასიათებელ სისტემურ სტრუქტურებს და მარტივ უკუკავშირებს, რაც სისტემების რთულ და ხშირად მოულოდნელ ქცევას განაპირობებს. ის გვეხმარება, მოვლენებს მიღმა დავინახოთ ქცევები; ქცევებს მიღმა კი – მათი განმაპირობებელი სტრუქტურები და გაუმჯობესების ძალისხმევა სწორედ ამ სისტემურ სტრუქტურებზე მივმართოთ. თავისი მრავალფეროვანი თემატიკითა და მაგალითებით გამოცემა ეხმაურება საზოგადოებრივ-პოლიტიკური თუ ეკონომიკური ცხოვრების არაერთ აქტუალურ საკითხს და საყურადღებოა მკითხველთა ფართო წრისათვის სამეცნიერო-აკადემიური, საჯარო, არასამთავრობო თუ კერძო სექტორებიდან. განსაკუთრებით მათთვის, ვისაც აინტერესებს სისტემური, ინტერდისციპლინური, მდგრადი განვითარების საკითხები.
პრეზენტაციაზე წიგნს მოკლედ მიმოიხილავს თარგმანის სამეცნიერო რედაქტორი მურმან მარგველაშვილი. კონკრეტულ სისტემათა მაგალითების განხილვა მკითხველს გაუადვილებს წიგნის გაცნობას და ინტერესების შესაბამისად გამოყენებას. დასასრულ გაიმართება დისკუსია სისტემური მიდგობის პრაქტიკული გამოყენების შესაძლებლობებზე.
დრო: 17 იანვარი, 15:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

მეიჯერელ საქართველოს საინფორმაციო შეხვედრა ვაკანსიების შესახებ
2020-01-16 14:00
16 იანვარს, 14:00 საათზე, ილიას სახელმწიფო უნივერსიტეტის A101 აუდიტორიაში მეიჯერელ საქართველო ილიაუნის სტუდენტებისა და კურსდამთავრებულებისთვის გამართავს საინფორმაციო შეხვედრას. კომპანიის წარმომადგენლები დაინტერესებულთ გააცნობენ ინფორმაციას სამუშაოს პეციფიკის, ანაზღაურებისა და კარიერული წინსვლის პერსპექტივების შესახებ.
კომპანიის შესახებ:
კომპანია მეიჯერელი ქართულ ბაზარზე 2016 წელს Arvato Bertelsman-ის სახელით შემოვიდა, ხოლო 2019 წელს მნიშვნელოვანი ცვლილებები განიცადა – Bertelsmann- ისა და Saham ჯგუფის გაერთიანებით წარმოიქმნა სრულიად ახალი ბრენდი Majorel-ი, ერთ-ერთი მსხვილი კომპანია ბიზნესპროცესების აუთსორსინგის (BPO Sector) სფეროში, რომელიც მსოფლიო მასშტაბით 29 ქვეყანაში ოპერირებს, თანამშრომელთა რაოდენობა კი 48 000-სს აღემატება.
საქართველოში, თბილისის ორ ოფისსა და ქუთაისის ოფისში, უკვე 1100-ზემეტი ადამიანია დასაქმებული. მეიჯერელის თანამშრომლები მსოფლიოში ცნობილი კომპანიების მომხმარებლებს ეხმარებიან საჭირო ინფორმაციის მოძიებაში, პასუხობენ მათ შეკითხვებს და პრობლემის გადაჭრის საუკეთესო გზებს სთავაზობენ.
დამკვეთების ჩამონათვალი მრავალფეროვანია და ისეთ სეგმენტებს მოიცავს როგორებიცაა: მოგზაურობა, ინფორმაციული ტექნოლოგიები, ონლაინ გაყიდვები და ა. შ.
ვაკანსიების შესახებ:
ამ ეტაპზე კომპანიას აქვს როგორც გერმანული, ასევე გერმანულ-ინგლისური, რუსულ-ინგლისური, თურქულ-ინგლისური და ქართულ-ინგლისურენოვანი პროექტები.
შეხვედრა დააინტერესებთ გერმანული, ინგლისური, რუსული და თურქული ენების მცოდნე სტუდენტებსა და კურსდამთავრებულებს.
შეხვედრაზე დასწრების მსურველებს ვთხოვთ გაიარონ მარტივი რეგისტრაცია:https://bit.ly/39WaWIe
დრო: 16 იანვარი, ხუთშაბათი, 14:00-დან 15:00 საათამდ.
ადგილმდებარეობა: A101 აუდიტორია, ილიას სახელმწიფო უნივერსიტეტი, ი. ჭავჭავაძის გამზ. N32

ADJARA GROUP ილიაუნის სტუდენტებს დაასაქმებს
2020-01-15 14:00
15 იანვარს, ოთხშაბათს, 14:00-დან 17:00 საათამდე, ილიას სახელმწიფო უნივერსიტეტის E207 აუდიტორიაში გაიმართება Adjara Group-ის დასაქმების ფორუმი.
შეხვედრაზე კომპანია სტუდენტებისა და კურსდამთავრებულებისთვის წარმოადგენს ვაკანსიებს მომსახურების სფეროდან.
დაინტერესებული პირები შეძლებენ წინასწარი პროცედურების გარეშე ადგილზე გაიარონ გასაუბრება და დასაქმდნენ სასურველ თანამდებობაზე.
Adjara Group აერთიანებს ისეთ ობიექტებს, როგორებიცაა: Holiday Inn, Fabrika, Rooms hotel, Stamba hotel და სხვა.
დასაქმების ფორუმზე დასწრება თავისუფალია. დასწრების მსურველებს გთხოვთ შეავსოთ სარეგისტრაციო ფორმა: http://bit.do/adjgr
ვაკანსიები საინტერესოა ნებისმიერი კურსისა და მიმართულების სტუდენტებისა და კურსდამთავრებულებისთვის.
დრო: 15 იანვარი, 14:00-17:00 სთ.
ადგილმდებარეობა: E 207 აუდიტორია, ილიას სახელმწიფო უნივერსიტეტი, ქ. ჩოლოყაშვილის N 3/5.

Validate – ინტენსიური იდეაციისა და სტარტაპბუთქემფი
2020-01-14 18:01
Validate –ინტენსიური იდეაციისა და სტარტაპბუთქემფი
მოკლე აღწერა
პროგრამის მიზანია განავითაროს სტუდენტების სამეწარმეო უნარ-ჩვევები და ხელი შეუწყოს სტუდენტური საწარმოების შექმნას შემოქმედებით ინდუსტრიებში. პროგრამა განხორციელდება ილიას სახელმწიფო უნივერსიტეტში ერთდღიანი ინტენსიური ბიზნესბუთ კემპ შეხვედრის სახით. სტუდენტებს საშუალება ექნებათ, პროგრამის ფარგლებში გაეცნონ სტარტაპის შექმნის პრინციპებს და განივითარონ ბიზნესდაგეგმვის, იდეების გენერაციისა და პიჩინგის პრაქტიკული უნარ-ჩვევები.
დრო:
23 იანვარი, 10:00-17:30
სამიზნე აუდიტორია:
სტუდენტები, რომლებსაც უკვე აქვთ ბიზნესიდეა ან დაინტერესებულები არიან კრეატიულ ინდუსტრიებში სამეწარმეო საქმიანობით.
ამოცანები:

შემოქმედებით ინდუსტრიებში სატარტაპების შესახებ სტუდენტების ცოდნის ამაღლება-განვითარება;
შემოქმედებით ინდუსტრიებში ბიზნესის დასაწყებად სტუდენტებისთვის საჭირო უნარების
განვითარება;
პროგრამის „შემოქმედებითი ნაპერწკალი“ შესახებ ცნობადობის ამაღლება და მეწარმეობის
პოპულარიზაცია.
ბუთქემფს უხელმძღვანელებს პროფესორი გურპრიტ ჯაგპალი, კორპორაციული და
სამეწარმეო ინსტიტუტის პროფესორი და დირექტორი.

სამუშაო ენა: ინგლისური
ტრენინგზე რეგისტრაციისთვის ეწვიეთ ბმულს: https://forms.gle/wYux4xy1XFWWPfEM9
რეგისტრაციის ვადა: 20 იანვარი, 23:59

ხელმძღვანელების შესახებ

პროფესორი გურპრიტ ჯაგპალი,
ოლდრიჯის კორპორაციული და სამეწარმეო ინსტიტუტის პროფესორი და დირექტორი
(ბიზნესის ადმინისტრირების დოქტორი): უმაღლესი განათლების მართვა, MBA (ბიზნესის ადმინისტრირების მაგისტრი), MSc (მეცნიერების მაგისტრი): უძრავი ქონების მართვა, BA (ჰუმანიტარულ მეცნიერებათა ბაკალავრი; წარჩინებით), MBTI-ის სერტიფიცირებული სპეციალისტი; ILM-ის სერტიფიკატი
გურპრიტი ოლდრიჯის კორპორაციული და სამეწარმეო ინსტიტუტის პროფესორი და დირექტორია. ოლდრიჯის აღნიშნულ ინსტიტუტს მოწინავე ადგილი უკავია სამეწარმეო განათლებაში. იგი მუდმივად ცდილობს ახალი თაობის მეწარმეთა მხარდაჭერას ეკონომიკის შემდგომი განვითარებისთვის.
უფრო ადრე გურპრიტი London South Bank University-ის კვლევის, მეწარმეობისა და ინოვაციის მიმართულებას ხელმძღვანელობდა. ასევე იყო South Bank University EnterprisesLtd-ის მთავარი აღმასრულებელი ხელმძღვანელი და მის მთავარ მოვალეობას London South Bank University-ის კვლევისა და მეწარმეობის სფეროში სტრატეგიული და ყოველდღიური საქმიანობის წარმართვა წარმოადგენდა.
გურპრიტმა, როგორც ინსპირაციულმა, გარდაქმნის სულისკვეთებით აღსავსე და სტრატეგიული ხედვის მქონე დირექტორმა, რომელსაც განათლება სხვადასხვა უმაღლეს სასწავლებელში აქვს მიღებული, წარმატებით დააფუძნა და განავითარა არაერთი საწარმოსა და კომპანიის მხარდაჭერის ცენტრები და ხელი შეუწყო მათ დაკავშირებას ადგილობრივ წარმოებასთან.
მის პროფესიულ სფეროებს განეკუთვნება: კვლევების მხარდაჭერა; ცოდნის გადაცემა; სამეწარმეო უნარები; მეწარმეობა; ინოვაცია; პერსონალურ განვითარებასთან დაკავშირებით კონსულტირება; მართვის სფეროში კონსულტირება; მენტორინგი; პროექტის მართვა; კომერციული ქონება და ბიზნესის განვითარება.
გურპრიტი ასევე მართავს უძრავი ქონების საკუთარ კომპანიას, რომელიც ქონების ყიდვითა და გაქირავებით, ასევე რეკონსტრუქციის პროექტების მართვით არის დაკავებული.

PR Talks - Კახა მაღრაძის საჯარო ლექცია
2020-01-13 19:00
13 იანვარს, 19:00 საათზე, ილიას სახელმწიფო უნივერსიტეტის T 401 აუდიტორიაში გაიმართება პირველი შეხვედრა ილიაუნის PR Talks-ისა, რომელზეც ცნობილი სპიკერები, საქართველოში მოქმედი ადგილობრივი და საერთაშორისო კომპანიების წარმომადგენლები, ასევე სამთავრობო სტრუქტურების პროფესიონალები ილაპარაკებენ კრიზისის დროს საზოგადოებასთან ურთიერთობის სირთულეებსა და კონკრეტულ კამპანიებზე, რომლებიც განახორციელეს 3 მიმართულებით: კრიზისის პრევენცია, კრიზისული კომუნიკაცია და ზიანის შემცირება, იმიჯისა და რეპუტაციის აღდგენა.
შეხვედრები გაიმართება ყოველკვირა, 19:00 საათზე. აუდიტორიას ეძლევა შესაძლებლობა, მოუსმინოს სპიკერებს, რომლებიც განიხილავენ ქართულ ქეისებს, რომელთა შესახებ არ არის ცნობილი ფართო აუდიტორიისთვის.
შეხვედრის შემდეგ გაიმართება დისკუსია.
კამპანია „არ გამიძვირო ლუდი!“
2013 წლის პირველ იანვარს ძალაში უნდა შესულიყო ცვლილება საგადასახადო კოდექსში, რომლის თანახმადაც მოხდებოდა არაალკოჰოლური სასმელების სავალდებულო ელექტრონული მარკირება, რაც წამყვან კომპანიებსა და მთლიანად ინდუსტრიას წელიწადში დაახლოებით 5 მილიონ ლარამდე ზარალს მიაყენებდა. ამ ცვლილების საწინააღმდეგოდ ინდუსტრიის 6 წამყვანი კომპანიის დაკვეთით, რომლებიც გაერთიანდნენ „არაალკოჰოლური სასმელების მწარმოებელთა ასოციაციაში“, ჯეპრამ განახორციელა კამპანია რამდენიმე ტალღად, 2012-დან 2015-წლამდე. როგორ წარიმართა პროცესები? რა სტრატეგიასა და ტაქტიკას მიმართეს კონსულტანტებმა კრიზისის მართვისა და ზიანის შემცირების მიზნით? ამ საკითხებზე ილიაუნის PR Talks-ზე ისაუბრებს კომპანია „ჯეპრას“ უფროსი პარტნიორი და კონსულტანტი, ილიას უნივერსიტეტის ლექტორი კახა მაღრაძე.
სპიკერის შესახებ
კახა მაღრაძე 2004 წლიდან მუშაობს პიარისა და სტრატეგიული კომუნიკაციების სფეროში, როგორც საკონსულტაციო ჯგუფ „ჯეპრას“ პროექტების მენეჯერი და უფროსი კონსულტანტი. ამ ხნის განმავლობაში მნიშვნელოვანი გამოცდილება დააგროვა ინტეგრირებული მარკეტინგული კომუნიკაციის, პიარის, ივენთმენეჯმენტის, ციფრული კომუნიკაციისა და კორპორაციული პასუხისმგებლობის და ბრენდინგის დაგეგმვისა და განხორციელების მიმართულებით; განხორციელებული აქვს ოცდახუთამდე საჯარო უწყების სტრატეგიული კომუნიკაციის დაგეგმვისა და კონსულტაციის პროექტი საქართველოსა და ყირგიზეთში. მუშაობდა სამოცამდე მსხვილი და საშუალო ბიზნესორგანიზაციის პიარსა და საკომუნიკაციო კამპანიების განხორციელებაზე. Მას აქვს საერთაშორისო ორგანიზაციებსა და
ადგილობრივი სამოქალაქო ორგანიზაციებთან თანამშრომლობის, მათი კონსალტინგისა და თანამშრომლების მომზადების დიდი გამოცდილება.
2005 წლიდან კახა მაღრაძემ გამართა ას ოცამდე ტრენინგი, სემინარი და სამუშაო შეხვედრა მარკეტინგის, ბრენდინგის, პიარისა და ზოგადი ორგანიზაციული განვითარების სტრატეგიულ დაგეგმვასა და შეფასებაში საჯარო მოხელეების, ბიზნესის წარმომადგენლებისა და არასამთავრობო ორგანიზაციის თანამშრომლებისთვის.
2007 წლიდან პიარის კურსის ლექტორია „თბილისის პიარსკოლაში”. ასწავლის ილიას სახელმწიფო და თავისუფალ უნივერსიტეტებში საზოგადოებასთან ურთიერთობის კურსს. ასევე აქვს ორმოცდაათამდე ორგანიზაციისა და მენეჯერის ონლაინ და სამუშაო ადგილზე კონსულტირების გამოცდილება.
კახა მაღრაძე საქართველოს „კორპორაციული სოციალური პასუხისმგებლობის კლუბის“ გამგეობის თავმჯდომარე და საჯარო მოხელეთა სამაგიდო წიგნის – „სტრატეგიული დაგეგმარება წარმატებული საზოგადოებასთან ურთიერთობისთვის“ ავტორია.
დრო: 13 იანვარი, 19:00 საათი
ადგილმდებარეობა: ილიას სახელმწიფო უნივერსიტეტის T 401 აუდიტორია
დასწრება თავისუფალია.

მათემატიკური ოლომპიადა ილიაუნის სტუდენტებისათვის
2020-01-12 15:00
2020 წლის 12 იანვარს ილიას სახელმწიფო უნივერსიტეტის ბიზნესის, ტექნოლოგიისა და განათლების ფაკულტეტი მართავს მათემატიკურ ოლომპიადას, რომელშიც მონაწილეობა შეუძლიათ უნივერსიტეტის იმ აქტიურ სტუდენტებს, რომლებმაც რეგისტრაცია შესაბამის ვადებში გაიარეს.
ოლიმპიადა გაიმართება კვირას, 12 იანვარს, 15:00 საათზე, E406 აუდიტორიაში.
• საბაკალავრო პროგრამის „მათემატიკა (ძირითადი და დამატებითი სპეციალობა)“ სტუდენტის მიერ მიღებული საბოლოო ქულა გათვალისწინებული იქნება ბიზნესის, ტექნოლოგიებისა და განათლების ფაკულტეტისათვის გამოყოფილი კვოტის ფარგლებში სტიპენდიატთა შერჩევაში.
• სტუდენტს გადაეცემა I, II ან III ხარისხის დიპლომი, თუ ოლიმპიადაში მისი საბოლოო შეფასება შესაბამისად 10, 9 ან 8 ქულაა.
სტუდენტმა ოლიმპიადაში მონაწილეობის მისაღებად თან უნდა იქონიოს პირადობის დამადასტურებელი მოწმობა ან პასპორტი.

ამერიკელი ფსიქოლოგის საჯარო ლექცია „ემოციური ინტელექტი“
2020-01-10 14:00
10 იანვარს, პარასკევს, 14:00 საათზე, ილიას სახელმწიფო უნივერსიტეტი უმასპინძლებს ფორდემის უნივერსიტეტის (აშშ) პროფესორს, ჰელენ როზელმანს, რომელიც გამართავს საჯარო ლექციას ემოციური ინტელექტის შესახებ.
მომხსენებელი განიხილავს შემდეგ საკითხებს:

ემოციური ინტელექტის ოთხი ფუნდამენტური ასპექტი;
ემოციური ინტელექტის როლი ყოველდღიურ ინტერაქციებში;
კომუნიკაციის უნარები და ემოციური ინტელექტი;
კომუნიკაციის უნარების განვითარება;
კულტურული ცნობადობის მნიშვნელობა ემოციური ინტელექტის განვითარებაში;
ემოციური ინტელექტის განვითარების სტრატეგიები.

სამუშაო ენა: ინგლისური
დრო: 10 იანვარი, 14:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ნიკოლოზ გოგოჭურის ლექცია ,,ესაუბრე ბაზარს“
2019-12-26 19:00
26 დეკემბერს, 19:00 საათზე, ზუმაუთ პრე-აქსელერატორის პროგრამის ფარგლებში ექსკლუზიურად მონაწილე გუნდებისთვის ნიკოლოზ გოგოჭური, სერიული ანტერპრენერი და სტარტაპ VRex Immersive-ის დამფუძნებელი, წაიკითხავს ლექციას თემაზე: ,,ესაუბრე ბაზარს“.
აღსანიშნავია, რომ VRex Immersive პირველი სტარტაპ კომპანიაა მსოფლიოში, რომელიც ტურიზმის ინდუსტრიას ვირტუალური რეალობის გამოყენების საშუალებას აძლევს.
პრე-აქსელერაციის პროგრამა ხორციელდება ბრიტანეთის საბჭოს მიერ დაფინანსებული პროგრამის „შემოქმედებითი ნაპერწკალი: სამეწარმეო განათლების პროგრამა უმაღლესი სასწავლებლებისთვის” ფარგლებში ილიას სახელმწიფო უნივერსიტეტის პარტნიორ ბრისტოლის უნივერსიტეტთან თანამშრომლობით. ასევე საქართველოს ინოვაციებისა და ტექნოლოგიების სააგენტოსა (ჯიტა) და აშშ-ის საელჩოს საგრანტო პროექტის ,,Paving the Way to Knowledge-based Economy: Enhancing University Research and Entrepreneurial Skills in Georgia” მხარდაჭერით.
პროგრამა აგებულია ევროპის ყველაზე გამოცდილი B2B აქსელერატორის Startup Wise Guys რეკომენდაციებითა და სილაბუსით.
მომხსენებლის შესახებ
„ანტრეპრენერი ვარ 2004 წლიდან, როდესაც ჩემი პირველი კომპანია დავაფუძნე. კომპანია მუშაობდა არქიტექტურულ ვიზუალიზაციასა და ანიმაციაზე. შემდეგ კომპიუტერული გრაფიკისა და ვიზუალური ეფექტების სფეროში ვმუშაობდი. 2013 წელს მეგობრებთან ერთად დავაფუძნე კომპიუტერული გრაფიკის პირველი ასოციაცია (CG Georgia) საქართველოში. საქართველოში ტექნოლოგიური დარგების განვითარებაზე ორიენტირებულ ბევრ პროექტში მივიღე მონაწილეობა, მათ შორის იყო საგანმანათლებლო სტანდარტები პროფესიული განათლებისთვის და საქართველოში პირველად გამართული კომპიუტერული გრაფიკის ფესტივალი (Cg Fest Tbilisi).
2015 წლიდან მთლიანად გადავერთე ჩემს მიმდინარე სტარტაპზე VRex Immersive, რომელიც ვირტუალური რეალობის პლატფორმას ქმნის ტურიზმის ინდუსტრიისთვის. ჩვენი კომპანია მსოფლიოში ერთ-ერთი პირველია, რომელიც ტურიზმის ინდუსტრიას ვირტუალური რეალობის გამოყენების საშუალებას აძლევს.
2018 წლის დასაწყისში Startup Grind-მა შეგვარჩია საუკეთესო 50 სტარტაპს შორის 7000-დან მსოფლიოში და ორჯერ კალიფორნიაში, Silicon Valley-ში, და ერთხელ ლონდონში ჩატარებულ გლობალურ გამოფენაში მივიღეთ მონაწილეობა.
ჩემი აზრით, ანტრეპრენერისთვის ერთ-ერთი ყველაზე მთავარი ცოდნის გაზიარებაა. სწორედ ამიტომ ბოლო წლებში უამრავი მენტორშიპ პროგრამისა და ღონისძიების მონაწილე ვიყავი, ათობით სტარტაპერისა და ანტრეპრენერის მენტორი ვარ. მუდმივად ვეძებ ცოდნის მიღების ახალ შესაძლებლობებს და ვსწავლობ ჩემი თანატოლებისა და უფრო გამოცდილი ანტრეპრენერებისგან.
ცოდნის მიღების ეს შიმშილია ჩემი მოტივაცია.“

ახალგაზრდა მუსიკოსების კონცერტი ბავშვის განვითარების ინსტიტუტის მხარდასაჭერად
2019-12-26 19:00
დასწრებიხართ კონცერტს, რომლის ბილეთიც სათამაშოების სანაცვლოდ მიგიღიათ და ამით ძალიან მნიშვნელოვან საქმეში შეგიტანიათ წვლილი?
26 დეკემბერს, 19:00 საათზე, ილიას სახელმწიფო უნივერსიტეტის B201 აუდიტორიაში ახალგაზრდა მუსიკოსი ცოტნე ზედგინიძე და ილიაუნის მუსიკის ცენტრის საშემსრულებლო მიმართულების სტუდენტები – ბადი ანთაძე, მარიამ ბეჟუაშვილი, დავით ალადაშვილი, ელენე გოგოლაძე, ნიკოლოზ შენგელია – ილიაუნის ბავშვის განვითარების ინსტიტუტის ბენეფიციარების მხარდასაჭერად გაერთიანდებიან და არაჩვეულებრივ მუსიკალურ პროგრამას წარმოგიდგენენ ილიას სახელმწიფო უნივერსიტეტის ასოცირებული პროფესორის, ნინო მამრაძის ხელმძღვანელობით.
კონცერტზე შესრულდება ი. ს. ბახის, ფრანც ლისტის, მორის რაველის, ალექსანდრე სკრიაბინის, ბელა ბარტოკის, ჟიორდ ლიგეტის, ასტორ პიაცოლას, ბრედ მელდოუს, დიუკ ელინგტონის, ჰერბი ჰენკოკისა და ცოტნე ზედგინიძის ნაწარმოებები.
კონცერტზე დასასწრებად აუცილებელი პირობაა, თან იქონიოთ ერთი ან, სურვილის შემთხვევაში, რამდენიმე სათამაშო, რომლებიც ჩვენს პატარებს ფიქრის, მეტყველების, ემოციების გამოხატვის, დაკვირვების, კონცენტრაციის უნარებისა და მოტორული ფუნქციების განვითარებაში დაეხმარება. ამ მიზნის მიღწევაში ბავშვებს თოჯინები, სახლობანას ატრიბუტიკა, ფაზლები, მაგნიტური სილა, კონსტრუქციები, სამაგიდო თამაშები, პლასტელინი და სხვა მსგავსი ტიპის სათამაშოები გამოადგებათ.
ილიას სახელმწიფო უნივერსიტეტი მადლობას უხდის მხარდაჭერისთვის მუსიკის ცენტრს, ქალბატონ ნინო მამრაძესა და შემსრულებლებს.
დრო: 26 დეკემბერი, 19:00 საათი
ადგილმდებარეობა: B201 დარბაზი (ი. ჭავჭავაძის გამზ. N32), ილიას სახელმწიფო უნივერსიტეტი

ნარკოვითარება საქართველოში – ილიას სახელმწიფო უნივერსიტეტის ადიქციის კვლევების ინსტიტუტის 2019 წელს შესრულებულ ნაშრომთა წარდგენა
2019-12-26 15:00
26 დეკემბერს, 15:00-დან 17:00 საათამდე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ადიქციის კვლევების ინსტიტუტი გამართავს 2019 წელს სხვადასხვა კვლევითი პროექტის ფარგლებში შესრულებულ ნაშრომთა პრეზენტაციას.
პრეზენტაციაზე წარადგენენ საქართველოს ნარკოვითარების უახლეს ანალიტიკურ ანგარიშს რომლის ავტორები არიან ილიას სახელმწიფო უნივერსიტეტის ადიქციის კვლევების ინსტიტუტის, დამოკიდებულების კვლევითი ცენტრის „ალტერნატივა ჯორჯია“, ფონდის „გლობალური ინიციატივა ფსიქიატრიაში – თბილისი“, დაავადებათა კონტროლისა და საზოგადოებრივი ჯანმრთელობის ეროვნული ცენტრის თანამშრომლები და ადიქციის კვლევების სამაგისტრო პროგრამის კურსდამთავრებულები.
პრეზენტაციაზე ასევე წარმოდგენილი იქნება შემდეგი კვლევები:

ინტერნეტტექნოლოგიების როლი ნარკოტიკების შეძენის პროცესში;
ზედოზირების შემთხვევაში დახმარების პრაქტიკის შესწავლა კლუბურ და საფესტივალო გარემოში;
პრევენცია, როგორც ომი ნარკოტიკების წინააღმდეგ

შეხვედრას გაუძღვება ილიას სახელმწიფო უნივერსიტეტის ადიქციის კვლევების ინსტიტუტის შემადგენლობა, პროფესორები: ირმა კირთაძე, დავით ოთიაშვილი და ჯანა ჯავახიშვილი.
დრო: 26 დეკემბერი, 15:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32)
დასწრება თავისუფალია.

არდაშელ ლაცუზბაიას საჯარო ლექცია "Impact of human papillomavirus vaccination in Luxembourg"
2019-12-24 18:00
24 დეკემბერს, სამშაბათს, 18:00 საათზე, ილიას სახელმწიფო უნივერსიტეტის G106 აუდიტორიაში გაიმართება არდაშელ ლაცუზბაიას საჯარო ლექცია თემაზე: “Impact of human papillomavirus vaccination in Luxembourg”.
თემის მოკლე აღწერა
ადამიანის პაპილომა ვირუსი (აპვ) სქესობრივი გზით გადამდები ერთ-ერთი ყველაზე გავრცელებული ინფექცია და საშვილოსნოს ყელის კიბოს მთავარი გამომწვევი მიზეზია. კიბოსა და პაპილომა ვირუსს შორის ეტიოლოგიური კავშირის დადგენამ განაპირობა სხვადასხვა პრევენციის პროგრამების განვითარება, როგორებიცაა სკრინინგი და ვაქცინაცია. მომხსენებლის სადოქტორო ნაშრომის მთავარი მიზანი იყო ამ პროგრამების შესწავლა და შეფასება ლუქსემბურგში. რეფერალური ლაბორატორიის მონაცემების საფუძველზე დადგინდა საშვილოსნოს კიბოს სკრინინგის საკმაოდ მაღალი აქტივობის მაჩვენებელი, რომელმაც მდედრობითი სქესის მოსახლეობაში 75 პროცენტი შეადგინა.
აპვ-ის საწინააღმდეგო ვაქცინის გამოყენების მაჩვენებელმა 62 პროცენტს მიაღწია და მნიშვნელოვნად იცვლებოდა სხვადასხვა ეროვნებისა და რეგიონების მიხედვით. ვაქცინის ეფექტურობის შესწავლის მიზნით კვლევაში მონაწილეობა მიიღო 716-მა ქალმა. ამ კვლევის შედეგად დადგინდა, რომ ორვალენტური და ოთხვალენტური ვაქცინები მნიშვნელოვან გავლენას ახდენენ აპვ-ის გავრცელებაზე. დამატებით ვირუსის დნმ-ის სეკვენირების საფუძველზე მომხსენებელმა აღმოაჩინა ახალი შტამი, რომელიც კლონირებული იქნა და ჯანმრთელობის მსოფლიო ორგანიზაციის რეფერალურმა ლაბორატორიამ მას მიანიჭა ნომერი 226.
სადოქტორო ნაშრომის შედეგებმა აჩვენა, რომ სკრინინგისა და ვაქცინაციის პროგრამები მნიშვნელოვნად ამცირებენ საშვილოსნოს ყელის კიბოს დაავადების შემთხვევებს ლუქსემბურგში.
სამუშაო ენა: ინგლისური
დრო: 24 დეკემბერი, 18:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

პროფესორ მერაბ სვანაძის მონოგრაფიის „პოტენციალთა მეთოდი მრავალგვარი ფოროვნობის მქონე გარემოს მათემატიკურ თეორიებში“ პრეზენტაცია
2019-12-24 18:00
24 დეკემბერს, 18:00 საათზე, ილიას სახელმწიფო უნივერსიტეტის T102 აუდიტორიაში გაიმართება ილიაუნის ბიზნესის, ტექნოლოგიის და განათლების ფაკულტეტის პროფესორ მერაბ სვანაძის მონოგრაფიის „პოტენციალთა მეთოდი მრავალგვარი ფოროვნობის მქონე გარემოს მათემატიკურ თეორიებში“ (Potential Method in Mathematical Theories of Multi-Porosity Media) პრეზენტაცია.
მონოგრაფიაში პოტენციალთა მეთოდის გამოყენებით გამოკვლეულია დრეკადობისა და თერმოდრეკადობის მათემატიკური თეორიების სივრცითი ამოცანები ოთხგვარი ფოროვნობის მქონე მასალებისათვის. მიღებული შედეგები იძლევა მექანიკის, ინჟინერიისა და ტექნოლოგიის მრავალი მნიშვნელოვანი პრობლემის შესწავლის შესაძლებლობას.
წიგნის პირველი ნაწილი ეძღვნება ოთხგვარი ფოროვნობის მქონე მასალების დრეკადობის წრფივი თეორიის სივრცით ამოცანებს. ამ თეორიის მდგრადი რხევის, ფსევდორხევის, სტატიკისა და კვაზისტატიკის განტოლებათა სისტემებისათვის აგებულია ფუნდამენტური ამონახსნები, მიღებულია გალიორკინის ტიპის წარმოდგენები და დადგენილია გრინის იგივეობები. პოტენციალთა თეორიისა და სინგულარულ ინტეგრალურ განტოლებათა თეორიის გამოყენებით დამტკიცებულია კლასიკური ამონახსნების არსებობისა და ერთადერთობის თეორემები. გამოცემის მეორე ნაწილში ანალოგიური ფორმატით გამოკვლეულია ოთხგვარი ფოროვნობის მქონე მასალების თერმოდრეკადობის წრფივი თეორიის სივრცითი ამოცანები. დასკვნით თავში მომავალი კვლევებისათვის მოყვანილია თეორიული და პრაქტიკული მნიშვნელობის მრავალი ღია პრობლემა, რომელთა გადაწყვეტა შესაძლებელია მონოგრაფიაში მიღებული შედეგების საფუძველზე.
წიგნში მოყვანილი ყველა შედეგი სამეცნიერო თვალსაზრისით ახალია და ადრე არ გამოქვეყნებულა. ის საინტერესო იქნება მათემატიკის, მექანიკისა და ინჟინერიის სპეციალობის მეცნიერთათვის.

დრო: 24 დეკემბერი, 18:00 საათი
ადგილმდებარეობა: T102 აუდიტორია (ქ. ჩოლოყაშვილის ქ. N3/5), ილიას სახელმწიფო უნივერსიტეტი
დასწრება თავისუფალია.

დედამიწის შემსწავლელი მეცნიერებათა ინსტიტუტის ანგარიში – სამეცნიერო კვირეული ილიაუნიში 2019
2019-12-23 19:30
23 დეკემბერს, 19:30 საათზე, ილიას სახელმწიფო უნივერსიტეტის E207 აუდიტორიაში დედამიწის შემსწავლელი მეცნიერებათა ინსტიტუტის დირექტორი, თეა გოდოლაძე წაიკიკითხავს მოხსენებას „კავკასიაში დედამიწის ქერქის სისქის კვლევა“.
თემის მცირე აღწერა
2017 წლიდან ამერიკის ეროვნული სამეცნიერო ფონდისა და ენერგიის დეპარტამენტის მხარდაჭერით ხორციელდება პროექტი, რომლის ფარგლებშიც კავკასიის მაშტაბით დამონტაჟდა 52 სადგური სხვადასხვა ლოკაციებზე. ექსპერიმენტის ფარგლებში, მოპოვებული მონაცემების გამოყენებით ვაწარმოეთ კვლევა, რათა შეგვეფასებინა რეგიონში მოჰოს ზედაპირის ჩაწოლის სიღრმე. მიღებული შედეგები შევადარეთ გრავიმეტრიული კვლევის შედეგებს, რომელიც 70-იან წლებსი ჩატარდა საქართველოში.
დრო: 23 დეკემბერი, 19:30 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

დემოგრაფიისა და სოციოლოგიის ინსტიტუტის ანგარიში – სამეცნიერო კვირეული ილიაუნიში 2019
2019-12-23 19:00
23 დეკემბერს, 19:00 საათზე, ილიას სახელმწიფო უნივერსიტეტის E207 აუდიტორიაში დემოგრაფიისა და სოციოლოგიის ინსტიტუტის ასოცირებული მკვლევარი, ეკონომიკის დოქტორი იოსებ არჩვაძე წაიკიკითხავს მოხსენებას „მიგრაციის ძირითადი სოციალურ-ეკონომიკური შედეგები თანამედროვე საქართველოში“.
თემის მცირე აღწერა
საქართველოს დამოუკიდებლობის აღდგენის შემდეგ პერიოდში უმაგალითო მასშტაბები მიიღო ქვეყნიდან მოსახლეობის ემიგრაციამ. ამის გამო მოსახლეობის შემცირებით საქართველო პოსტსაბჭოთა სივრცეში ლიდერია.
საქართველოდან ემიგრაციის ძირითადი ფაქტორი იყო და რჩება ეკონომიკური მოტივაცია. შესაბამისად, ქვეყნის მოსახლეობის მიმდინარე შემოსავლებში მზარდ როლს იკავებს შრომითი მიგრანტების ფულადი ტრანზაქციები საზღვარგარეთიდან. ამასთან, შეინიშნება აღნიშნული ტრანზაქციების გეოგრაფიის გაფართოება. განხორციელებულ ფულადი გზავნილებში მცირდება რუსეთის წილი და იზრდება იტალიის, საბერძნეთის, აშშ-ისა და ზოგიერთი სხვა ქვეყნის წილი.
დრო: 23 დეკემბერი, 19:00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პოლიტოლოგიის ინსტიტუტის ანგარიში – სამეცნიერო კვირეული ილიაუნიში 2019
2019-12-23 18:30
23 დეკემბერს, 18:30 საათზე, ილიას სახელმწიფო უნივერსიტეტის E207 აუდიტორიაში ლევან ხუციშვილი წაიკითხავს მოხსენებას თემაზე:„თბილისი – ღია თუ დახურული ქალაქი?“
თემის მოკლე აღწერა
პროექტის ფარგლებში თბილისი შეფასდა რიჩარდ სენეტას მიერ შემოთავაზებული ღია და დახურული ქალაქის კრიტერიუმების მიხედვით, ასევე თანამედროვე ურბანული ტენდენციების გათვალისწინებით, რაც გულისხმობს ქალაქების ფუნქციონირების პროცესში გონიერი ქალაქების ინსტრუმენტების როლის ზრდას, ასევე შეფასდა თბილისის გონიერ ქალაქად გარდაქმნის შესაძლებლობები და ქალაქში ამ მიმართულებით უკვე გადადგმული ნაბიჯები. უკვე არსებული მსოფლიო გამოცდილების გათვალისწინებთ შეფასდა, რა გავლენა შეიძლება იქონიოს გონიერი ქალაქის ინსტრუმენტების გამოყენებამ თბილისის ღიაობის ხარისხზე.
პროექტის ფარგლებში შეიქმნა „გონიერი ქალაქის ტერმინთა განმარტებითი ლექსიკონი“, რომლის პრეზენტაციაც შეხვედრაზე გაიმართება.
დრო: 23 დეკემბერი, 19:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი

სამეცნიერო-კვლევითი ცენტრის „ძილ-ღვიძილის ციკლის შემსწავლელი თენგიზ ონიანის ლაბორატორია“ ანგარიში – სამეცნიერო კვირეული ილიაუნიში 2019
2019-12-23 18:00
23 დეკემბერს, 18:00 საათზე, ილიას სახელმწიფო უნივერსიტეტის E207 აუდიტორიაში პროფესორი ნატო დარჩია წაიკითხავს მოხსენებას „ძილ-ღვიძილის ციკლის სტრუქტურისა და ძილის ეეგ მაჩვენებლების ლონგიტუდური კველევა მოზარდებში“.
თემის მოკლე აღწერა
ძილის ელექტროენცეფალოგრამა (ეეგ) განიცდის მკვეთრ ცვლილებებს მოზარდობის პერიოდში. ეს ცვლილებები თავის ტვინის მომწიფების პროცესის ერთ-ერთ კომპონენტად განიხილება. შესაბამისად, მოზარდებში ძილის ეეგ მონაცემების ლონგიტუდური კვლევა თავის ტვინის მომწიფების პროცესზე დაკვირვების შესაძლებლობას იძლევა. ილიაუნის მეცნიერებმა გამოიყენეს ძილის ეეგ-ს ლონგიტუდური, 6‑თვიანი ინტერვალებით აღებული მონაცემები და შეისწავლეს განსხვავდება თუ არა ეს მონაცემები ყურადღების დეფიციტისა და ჰიპერაქტივობის სინდრომის (ADHD) მქონე ბავშვებსა და საკონტროლო ჯგუფს შორის. გააანალიზეს ასევე ორივე ჯგუფის მოზარდთა ძილ-ღვიძილის ციკლის სტრუქტურის ცვლილებათა დინამიკა.
პროფესორი ნიკო ონიანი და ასისტენტ-მკვლევრები თინათინ ჩარექიშვილი და თამთა ნეკაშვილი წაიკითხავენ მოხსენებას „იმპლიციტური მეხსიერების ფორმირების დინამიკა აქტიური განრიდების ამოცანის არასრულად დასწავლისას ვირთაგვებში“.
თემის მოკლე აღწერა
განრიდებითი ქცევა ბუნებრივი და ადაპტაციური პასუხია საშიშროებაზე. განრიდების ქცევა საჭიროა ცხოველისთვის, რათა თავი დააღწიოს ზიანის მომგვრელ გარემოებას ან მოვლენას. ცხოველებში ამ ტიპის ქცევის განხორციელება იმპლიციტური მეხსიერების ფორმირებაზეა დამოკიდებული. ილიაუნის მეცნიერებმა შეისწავლეს აქტიური განრიდების ამოცანის არასრულად დასწავლის პირობებში ვირთაგვების მიერ ამ ამოცანის შესრულების პარამეტრები. მიღებული მონაცემები გამოიყენეს აქტიური განრიდების ამოცანის არასრულად დასწავლის პროცესში იმპლიციტური მეხსიერების ფორმირების დინამიკის დასადგენად.
დრო: 23 დეკემბერი, 18:00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა და ვორკშოპი ეროვნული ფესტივალის „მეცნიერება მთავარ როლში“ ფარგლებში
2019-12-21 11:00
21 დეკემბერს, 11:00 საათზე, ილიას სახელმწიფო უნივერსიტეტის T102 აუდიტორიაში ევროპული მასწავლებელთა ქსელის „Science on Stage“ („მეცნიერება მთავარ როლში“) ეგიდით საბუნებისმეტყველო საგნების (ბუნებისმეტყველება, ფიზიკა, ქიმია, ბილოგია) პედაგოგებისა და განათლების სპეციალისტებისთვის გაიმართება საინფორმაციო შეხვედრა. დამსწრე საზოგადოება გაეცნობა ინფორმაციას მომავალი ეროვნული ფესტივალის „მეცნიერება მთავარ როლში“ შესახებ, რომელიც 2020 წლის შემოდგომაზე უნივერსიტეტში საბუნებისმეტყველო განათლების კვლევითი ცენტრის, SALiS-ის ორგანიზებით გაიმართება. ფესტივალის საუკეთესო პროექტებს კი 2021 წელს პრაღაში საქართველოს სახელით წარადგენენ.
წელს, ნოემბერში, „Science on Stage“-ის საერთაშორისო ფესტივალზე პორტუგალიაში საქართველო წარმოადგინა ოთხმა მასწავლებელმა – ქეთევან ტატიშვილმა, ნინო აბესაძემ, ლალი მგელაძემ და ვაჟა ტეტუნაშვილმა. შეხვედრაზე ფესტივალის მონაწილე მასწავლებლები დამსწრეთ გაუზიარებენ შთაბეჭდილებებს პორტუგალიაში წარდგენილი პროექტების შესახებ.
შეხვედრის დასრულების შემდეგ, 13:00 საათზე, ფიზიკის მასწავლებლებს ვიწვევთ ვორკშოპზე SALiS ლაბორატორიაში, სადაც წარმოდგენილი იქნება საერთაშორისო ფესტივალის ფიზიკის პროექტები. ვორკშოპის სპეციფიკიდან გამომდინარე 21 დეკემბერს მოვიწვევთ პირველ 20 დარეგისტრირებულ მასწავლებელს. დიდი ინტერესის შემთხვევაში შესაძლებელია, ვორშოპი დამატებით ჩატარდეს.
რეგისტრაციისთვის გთხოვთ ეწვიოთ ბმულს.
რეგისტრაციის ბოლო ვადაა 18 დეკემბერი, 23.59

დრო: 21 დეკემბერი, 11:00 საათი
ადგილმდებარეობა: ტექნოლოგიების ახალი კორპუსი, T 102- საინფორმაციო შეხვედრა (ქ. ჩოლოყაშვილის ქ. N3/5)
SALiS ლაბორატორია, G კორპუსი, მე-5 სართული – ვორკშოპი.

რეგისტრაციისას ტექნიკური პრობლემის შემთხვევაში დაგვიკავშირდით:
577 96 25 10 ან 577 41 52 42

ეკოლოგიის ინსტიტუტის ანგარიში – სამეცნიერო კვირეული ილიაუნიში 2019
2019-12-20 19:30
20 დეკემბერს, 19:30 საათზე, ილიას სახელმწიფო უნივერსიტეტის T102 აუდიტორიაში თამარ ჯოლოხავა წაიკითხავს მოხსენებას „პესიმალური ეკოლოგიური ფაქტორების ცვალებადობა და მათი კავშირი მცენარეულ მრავალფეროვნებასთან ყაზბეგის რეგიონის (ცენტრალური კავკასიონი) ჰიფსომეტრულ და ექსპოზიციურ გრადიენტებზე“.
თემის მცირე აღწერა
კლიმატის მიმდინარე გლობალური ცვლილება შესაძლებელია მკვეთრად აისახოს ყველაზე სენსიტიურ – მაღალმთის მცენარეულობაზე. სერიოზული ტრანსფორმაცია სავარაუდოდ შეეხება სიცოცხლის ზედა ზღვარზე გავრცელებულ მყინვარისა და მუდმივი თოვლისპირა მცენარეულობას. ბევრ სახეობას, მათ შორის იშვიათსა და ენდემურს, შესაძლებელია მნიშვნელოვნად შეეზღუდოს სასიცოცხლო არე. ჰიფსომეტრულ (3000–3900 მ ზღ. დ.) და ექსპოზიციურ (N, S) გრადიენტებზე, სუბსტრატის მაჩვენებლების (pH; N,P,K) გათვალისწინებით, შესწავლილ სახეობათაგან გამოიყო 4 ჯგუფი: 1) სახეობები, რომლებიც მხოლოდ N ექსპოზიციაზე გვხვდებიან; 2) სახეობები, რომლებიც მხოლოდ S ექსპოზიციაზეა გავრცელებული; 3) სახეობები, რომლებიც იცვლიან ექსპოზიციას N–დან S–სკენ და 4) სახეობები, რომლებიც იცვლიან ექსპოზიციას S–დან N–სკენ. განსაკუთრებით მნიშვნელოვანი იქნება მე–4 ჯგუფის სახეობები, რომელთაც აღარ ექნებათ სიმაღლეში გადანაცვლების საშუალება (მყინვარების სწრაფი დნობის გამო), მაგრამ უფრო აქტიურად შეიცვლიან ექსპოზიციას და დაიკავებენ შედარებით ცივ მიკროჰაბიტატებს N ფერდობებზე.
დრო: 20 დეკემბერი, 19:30 საათი
ადგილმდებარეობა: T102 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

ბოტანიკის ინსტიტუტის ანგარიში – სამეცნიერო კვირეული ილიაუნიში 2019
2019-12-20 19:00
20 დეკემბერს, 19:00 საათზე, ილიას სახელმწიფო უნივერსიტეტის T102 აუდიტორიაში გულნარა ბადრიძე წარდგება მოხსენებით: „მცენარის მარილგამძლეობის ბიოქიმიურ-ფიზიოლოგიური საფუძვლები“.
მოხსენებაში განხილული იქნება მლაშე გარემოსადმი მცენარის შეგუების ბიოქიმიური და ფიზიოლოგიური მექანიზმების შესწავლის მიზნით ბოტანიკის ინსტიტუტის მცენარეთა ფიზიოლოგიის განყოფილების თანამშრომელთა მიერ შესრულებული კვლევის შედეგები.
დრო: 20 დეკემბერი, 19:00 საათი
ადგილმდებარეობა:T102 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

ზოოლოგიის ინსტიტუტის ანგარიში - სამეცნიერო კვირეული ილიაუნიში 2019
2019-12-20 18:30
20 დეკემბერს, 18:30 საათზე, ილიას სახელმწიფო უნივერსიტეტის ზოოლოგიის ინსტიტუტის დირექტორი, ლევან მუმლაძე სამეცნიერო კვირეულის ფარგლებში წარადგენს ანგარიშს „2019 წელი ზოოლოგიის ინსტიტუტში და სამომავლო პერსპექტივები”.
დრო: 20 დეკემბერი, 18:30 საათი;
ადგილმდებარეობა: T102, ქ. ჩოლოყაშვილის 3/5
დასწრება თავისუფალია.

პროფესორ თინა კახნიაშვილის საჯარო მოხსენება „მითისა და რეალობის ზღვარზე: გრავიტაციული ტალღებით „დანახული" სამყარო“
2019-12-20 18:00
20 დეკემბერს, 18:00 საათზე, ილიას სახელმწიფო უნივერსიტეტის T102 აუდიტორიაში პროფესორი თინა კახნიაშვილი წაიკითხავს მოხსენებას „მითის და რეალობის ზღვარზე: გრავიტაციული ტალღებით „დანახული” სამყარო“.
თემის მოკლე აღწერა
აინშტაინის ზოგადი ფარდობითობის თეორიის ფარგლებში ნაწინაწარმეტყველები (1915 წ.) გრავიტაციული ტალღების პირდაპირი დეტექტირება მხოლოდ 2015 სექტემბერში განხორციელდა, და ამით საბუნებისმეტყველო მეცნიერებებში ახალი ეპოქა დაიწყო – დღეისათვის, დეტექტორის სიხშირისადმი მგრძნობელობიდან გამომდინარე, მხოლოდ ასტროფიზიკური მოვლენებით აღძრული გრავიტაციული ტალღებია აღმოჩენილი და ამ აღმოჩენის მეშვეობით მოწმენი ვართ 1.3 მილიარდი წლის წინ მომხდარი ორი შავი ხვრელის შერწყმისა. სულ ახლახანს (2016 წლამდე) გრავიტაციული ტალღების გავრცელების დაკვირვება და ამ ტალღების მონიტორინგი ფანტასტიკური მოთხრობებისა და ნოველების ეპიზოდებს წარმოადგენდა (ძმები სტუგანცკები, სტანისლავ ლემი და სხვ.), დღეს უკვე შეგვიძლია დაბეჯითებით ვთქვათ, რომ რამდენიმე შემთხვევა დამაჯერებლად იდენტიფიცირებულია (იხ. სურათი) და კიდევ ათეული შემთხვევის კვლევა კვლავაც მიმდინარეობს (2017-2019). მიუხედავად უკვე მიღებული საინტერესო ასტროფიზიკური შედეგებისა, გრავიტაციული ტალღების ასტრონომია მხოლოდ ჩანასახოვან სტადიაზეა და მომავალში შეგვეძლება არა მარტო მილიარიდი წლის წინანდელი მოვლენა შევისწავლოთ, არამედ დავაკვირდეთ თავად სამყაროს „დაბადების” მომენტს, იმ დროს, როცა სამყარო იყო პიკოწამის (10-12 წმ.), 0.000000000001 წმ. რაც შესაძლებელი გახდება თანამგზავრული და ატომური ინტერპერომეტრიის საშუალებით ან/და გრავიტაციული ტალღების მიერ. კოსმოსური მიკროტალღოვანი ფონის რუკაზე დატოვებული კვალის გარჩევისას კი დავაკვირეთ სამყაროს დიდი აფეთქების მომენტში 10-36 წმ (0.35″0″1 წმ).
მომხსენებელი შეეხება ამ სრულიად ახალი დარგის მიღწევებს და ისაუბრებს მომავლის პერსპექტივაზე, ამ მიმართულების ილიაუნის ფარგლებში შემდგომი განვითარების გეგმებზე. ასევე მოკლედ მიმოიხილავს იმ შედეგებს, რომლებიც 2019 წელს მეცნიერთა ჯგუფმა მიიღო ილიაუნის ბაზაზე შოთა რუსთაველის ფონდის მიერ დაფინანსებული საგრანტო პროექტის ფარგლებში (რომლის შემადგენლობაში პროფ. თინა კახნიაშვილის გარდა სამი დოქტორანტი: საიან მანდალი, სალომე მჭედლიძე, ალბერტო როპერ პოლი, ასევე პროექტის სამეცნიერო კონსულტანტები: აქსელ ბრანდენბურგი (შვედეთი), არტურ კოსოსკი (აშშ) და იენს ნიამაირი (გერმანია).
დრო: 20 დეკემბერი, 18:00 საათი
ადგილმდებარეობა: T102 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

სოციალური და კულტურის კვლევების ინსტიტუტი ანგარიში – სამეცნიერო კვირეული ილიაუნიში 2019
2019-12-19 19:30
19 დეკემბერს, 19:30 საათზე, ილიას სახელმწიფო უნივერსიტეტის E207 აუდიტორიაში ილიაუნის სოციალური და კულტურის კვლევების ინსტიტუტის დირექტორი გიორგი მაისურაძე წაიკითხავს მოხსენებას თემაზე „მაღალი ენა“ და vulgus profanum“.
მოკლე აღწერა
„მაღალი“, ანუ სალიტერატურო ენა, ნაციონალური ინტეგრაციის უმნიშვნელოვანესი ელემენტი, ამასთანავე სოციალური და ძალაუფლებრივი იერარქიების განმსაზღვრელიც არის. არასალიტერატურო ენით მეტყველება (დიალექტი, სოციოლექტი) დაქვემდებარებულობის სოციალურ სტატუსზეც მიანიშნებს. ამგვარი შიდაენობრივი იერარქიების წარმოქმნა ძალაუფლების ანალიზის თავისებურ პერსპექტივას აჩენს.
დრო: 19 დეკემბერი, 19:30 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

სავლე წერეთლის ფილოსოფიის ინსტიტუტის ანგარიში – სამეცნიერო კვირეული ილიაუნიში 2019
2019-12-19 19:30
19 დეკემბერს, 18:00 საათზე, ილიას სახელმწიფო უნივერსიტეტის E 207 აუდიტორიაში გიორგი ხეოშვილი წაიკითხავს მოხსენებას „რელიგიური ანტისემიტიზმის პრობლემა XIX-XX სს. რუსულ რელიგიურ ფილოსოფიაში“.
თემის მოკლე აღწერა
ანტისემიტიზმი ისტორიული ქრისტიანობის წიაღში ჩამოყალიბებული რელიგიური და ეროვნული შეუწყნარებლობის ერთ-ერთი ყველაზე საშიში, ამასთან ფართოდ გავრცელებული ფორმაა, რომელიც ებრაელთა მიმართ მტრულ დამოკიდებულებაში გამოიხატება. საუკუნეთა მანძილზე ანტისემიტიზმი სხვადასხვა ქვეყანაში სხვადასხვა სახეს იღებდა – რელიგიური და ფსიქოლოგიური შეუწყნარებლობა, სეგრეგაცია, ებრაელთა იძულებითი გადასახლება, გენოციდე, დარბევა, უფლებათა შელახვა და სხვა. ებრაელობის პრობლემით რუსი რელიგიური მოაზროვნეების აქტიურ დაინტერესებას მნიშვნელოვნად შეუწყო ხელი იმ ფაქტმა, რომ XIX საუკუნის მანძილზე რუსული აზროვნება, უმთავრესად, ფილოსოფიის ისტორიის პრობლემებით იყო დაკავებული. რუსი ინტელექტუალების ერთი ნაწილი რუსეთის მომავალი ბედის გარკვევას ისტორიის რელიგიური ფილოსოფიის კონტექსტში ცდილობდნენ. ხოლო ის, ვინც ისტორიის ფილოსოფიის რელიგიურ საფუძველზე აგებას ცდილობს, გვერდს ვერ აუვლის საკითხს ღმერთის რჩეული ხალხის შესახებ, რომლის ისტორიაშიც ადგილი ჰქონდა ცენტრალურ რელიგიურ მოვლენას. ამასთანავე, XIX საუკუნეში შემუშავებული რუსული ნაციონალურ-მესიანისტური იდეოლოგია, ადრე თუ გვიან, აშკარად დაუპირისპირდებოდა ბიბლიური ერის რელიგიურ მესიანიზმს. ეს საკითხი რუსი რელიგიური მოაზროვნეებისათვის მათი რელიგიური შემწყნარებლობის გამოცდად იქცა. სამწუხაროდ, ეს გამოცდა ბევრმა რუსმა მოაზროვნემ ღირსეულად ვერ ჩააბარა. გ. ხეოშვილის კვლევის მიზანია ყურადღების გამახვილება ებრაელთა მიმართ რელიგიურ-მსოფლმხედველობრივი შეუწყნარებლობის იმ ზოგიერთი გამოვლინების ფაქტზე, რომელსაც XIX-XX საუკუნეების ცნობილი რუსი რელიგიური მოაზროვნეების ვლ. სოლოვიოვის, ნ. ბერდიაევის, ს. ბულგაკოვის, პ. ფლორენსკისა და ალ. ლოსევის შემოქმედებაში ჰქონდა დრო:
დრო: 19 დეკემბერი, 18:30 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

გ. წერეთლის აღმოსავლეთმცოდნეობის ინსტიტუტის ანგარიში – სამეცნიერო კვირეული ილიაუნიში 2019
2019-12-19 19:00
19 დეკემბერს, 19:00 საათზე, ილიას სახელმწიფო უნივერსიტეტის E 207 აუდიტორიაში გიორგი სანიკიძე წაიკითხავს მოხსენებას „ირან-საქართველოს ისტორიული და კულტურული ურთიერთობები“.
მომხსენებელი ისაუბრებს არქივებსა და ბიბლიოთეკებში წელს მოპოვებულ საქართველოსთან დაკავშირებულ სხვადასხვა ტიპის მასალებსა და ამ მასალების შესწავლის შედეგებზე.
დრო: 19 დეკემბერი, 19:30 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საჯარო ლექცია და დისკუსია: „ნარკოტიკები, ნენსი რეიგანი და კლინტ ისტვუდი. ძველი ახალი შეცდომები პრევენციაში“
2019-12-19 19:00
19 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პროფესორები ჯანა ჯავახიშვილი და დავით ოთიაშვილი გამართაენ საჯარო ლექციასა და დისკუსიას თემაზე: „ნარკოტიკები, ნენსი რეიგანი და კლინტ ისტვუდი. ძველი ახალი შეცდომები პრევენციაში“.
მომხსენებლები ისაუბრებენ არალეგალური ნარკოტიკების პრევენციის გახმაურებულ მედიაკამპანიებსა და მათ შედეგებზე, მტკიცებულებით მეთოდებსა და საერთაშორისო სტანდარტებზე წამალდამოკიდებულების თავიდან აცილების საქმეში; იმაზე, თუ რა შესაძლებლობებს იძლევა საქართველოს სოციოპოლიტიკური კონტექსტი დღეს ამ თვალსაზრისით.
ღონისძიება იმართება ჯანმრთელობის დაცვის სახელმწიფო პროგრამის 2019 წლის კომპონენტის „ნივთიერებადამოკიდებულების, მათ შორის აზარტულ თამაშებზე დამოკიდებულების პრევენცია“, ფარგლებში. კომპონენტს დაავადებათა კონტროლის ეროვნული ცენტრის დაკვეთით ახორციელებს ფონდი გლობალური ინიციატივა ფსიქიატრიაში – თბილისი ილიაუნის ადიქციის კვლევების ინსტიტუტთან თანამშრომლობით.
დრო: 19 დეკემბერი, 19:00 საათი
მისამართი: ილიას სახელმწიფო უნივერსიტეტის წიგნის სახლი „ლიგამუსი“ (ი. ჭავჭავაძის გამზირი N32)
დასწრება თავისუფალია.

ბიოფიზიკის ინსტიტუტის ანგარიში – სამეცნიერო კვირეული ილიაუნიში 2019
2019-12-19 18:30
19 დეკემბერს, 18:30 საათზე, ილიას სახელმწიფო უნივერსიტეტის E207 აუდიტორიაში ილიაუნის ბიოფიზიკის ინსტიტუტის მკვლევარი, დოქტორი ლევან ლომიძე წაიკითხავს მოხსენებას „მონომოლეკულურ ოთხმაგსპირალურ დნმ-ზე დაფუძნებული დნმ ნანოსტრუქტურები“.
თემის მცირე აღწერა
დნმ ნანოტექნოლოგიები ძირითადად დაფუძნებულია უოტსონ-კრიკის ფუძეთა წყვილებზე, მათი როგორც ამოცნობის მექანიზმები, ასევე სტრუქტურული ელემენტები. ეს ზღუდავს მის სტრუქტურულ მრავალფეროვნებას და დნმ-ის თვითაწყობის დროს უშვებს უზუსტობებს. დნმ დუპლექსების ალტერნატივად შეგვიძლია განვიხილოთ დნმ კვადრუპლექსები. GGGTGGGTGGGTGGG (G3T) თანმიმდევრობა წარმოქმნის პარალელურ კვადრუპლექსს, თიმიდინით ყულფის პოზიციაში. ვაჩვენეთ, რომ ჰომოპოლიმერს, რომელიც შედგება (G3T) მონომერული ერთეულებისაგან, აქვს უნარი, დაიკეცოს უწყვეტ, უჩვეულოდ სტაბილურ მონომოლეკულურ ოთხმაგსპირალურ დნმ-ად (tetrahelical monomolecular DNA (tmDNA)). ამის გათვალისწინებით დნმ კვადრუპლექსებს აქვთ უნარი შეცვალონ დნმ ნანოტექნოლოგიები უშეცდომო, თვითაწყობადი, გრძელი სტაბილური მოლეკულების ფორმირებით. მონომოლეკულურ ოთხმაგსპირალურ დნმ-ის სტრუქტურას აქვს ნანოტექნოლოგიებში სამშენებლო მასალად გამოყენების პოტენციალი. tmDNA არის მონომოლეკულური სტრუქტურა, რომელიც (i) მარტივად პროგრამირებადია, (ii) ხასიათდება ხელსაყრელი თერმოდინამიკითა და კინეტიკით და (iii) შეცდომებისგან თავისუფალია. შედეგად, tmDNA-ს დნმ ნანოტექნოლოგიებში გამოყენების დიდი პოტენციალი აქვს. განხილული იქნება tmDNA პოლიმერების ენზიმატური მეთოდით მიღება და AFM ვიზუალიზაცია.
დრო:19 დეკემბერი, 18:30 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

დ. უზნაძის ფსიქოლოგიის ინსტიტუტის ანგარიში – სამეცნიერო კვირეული ილიაუნიში 2019
2019-12-18 19:30
18 დეკემბერს, 19:30 საათზე, ილიას სახელმწიფო უნივერსიტეტის T 102 აუდიტორიაში ანა მაყაშვილი წაიკითხავს მოხსენებას „სტერეოტიპები, როგორ ისტორიული წინაპირობა: სოციალური კლასის ხატი პოსტკომუნისტურ და კაპიტალისტურ საზოგადოებებში“.
სტერეოტიპის შინაარსის მოდელის მიხედვით, გარეჯგუფები მათდამი სტეროტიპული დამოკიდებულების ორი განზომილების – სითბოსა და კომპეტენციის – გადაკვეთაზე მიღებული ოთხი ტიპიდან ერთ-ერთის მეშვეობით ხასიათდება. კვლევაში შედარებულია 38 კაპიტალისტური და 9 პოსტკომუნისტური ქვეყნის, მათ შორის საქართველოს, მოსახლეობის სტერეოტიპები და ნაპოვნია სხვაობები, რომლებიც ამ ქვეყნებში არსებული კონტექსტით აიხსნება. მაგალითად, პოსტკომუნისტურ ქვეყნებში უფრო მაღალია მუშებისადმი დადებითი და მდიდრებისადმი უარყოფითი დამოკიდებულება .
დრო: 18 დეკემბერი, 19:30 საათი
ადგილმდებარეობა: T102 აუდიტორია (ქ. ჩოლოყაშვილის ქ. N3/5), ილიას სახელმწიფო უნივერსიტეტი
დასწრება თავისუფალია.

ლინგვისტურ კვლევათა ინსტიტუტის ანგარიში – სამეცნიერო კვირეული ილიაუნიში 2019
2019-12-18 19:00
18 დეკემბერს, 19:00 საათზე, ილიას სახელმწიფო უნივერსიტეტის ლინგვისტურ კვლევათა ინსტიტუტი სამეცნიერო კვირეულის ფარგლებში წარადგენს ანგარიშს „ბოდლეს ბიბლიოთეკის უორდროპების ფონდში დაცული ქართული ხელნაწერების ციფრული დოკუმენტირების პრინციპები“.
მომხსენებლები: პროფესორი ნინო დობორჯგინიძე, და ასოცირებული პროფესორი ირინა ლობჟანიძე.
ლინგვისტურ კვლევათა ინსტიტუტი წარადგენს მოხსენებას, რომელშიც განხილული იქნება ძველი ქართული ტექსტური მემკვიდრეობის დოკუმენტირებისა და კვლევის პრობლემატიკა; პროფესორი ირინა ლობჟანიძე ისაუბრებს ბოდლეს ბიბლიოთეკაში, უორდროპების კოლექციაში დაცული ძველი ქართული ხელნაწერების ელექტრონული პორტალის შექმნის პროექტზე, აღნიშნულ პროექტს ერთობლივად ახორციელებს ილიას სახელმწიფო უნივერსიტეტი, ოქსფორდის უნივერსიტეტი და ბოდლეს ბიბლიოთეკა. პროექტი დაფინანსებულია შოთა რუსთაველის ეროვნული სამეცნიერო ფონდის მიერ.
დრო: 18 დეკემბერი, 19:00 საათი
ადგილმდებარეობა: T102 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

ბავშვის განვითარების ინსტიტუტის ანგარიში – სამეცნიერო კვირეული ილიაუნიში 2019
2019-12-18 18:30
18 დეკემბერს, 18:30 საათზე, ილიას სახელმწიფო უნივერსიტეტის T102 აუდიტორიაში ნინო ცინცაძე, თამთა დამენია და თამარ კალხიტაშვილი წაიკითხავენ მოხსენებას “ბავშვის ენის ათვისების კორპუსი”
დრო: 18 დეკემბერი, 18:30 საათი
ადგილმდებარეობა: T102 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

თეორიული ფიზიკის ინსტიტუტის ანგარიში – სამეცნიერო კვირეული ილიაუნიში 2019
2019-12-18 18:00
18 დეკემბერს, 18:00 საათზე, ილიას სახელმწიფო უნივერსიტეტის T102 აუდიტორიაში ეკატერინე დადიანი წაიკითხავს მოხსენებას „დაგვიანების ფუნქციის” გამორთვის ანალიზური მეთოდი დამუხტული ნაწილაკთა წრიული ნაკადისთვის“.
თემის მოკლე აღწერა
წარმოდგენილ კვლევაში განხილულია მაღალი ენერგიის დამუხტულ ნაწილაკთა ნაკადის მოძრაობა წრიულ უსასრულოდ გრძელ მილში, უსასრულოდ სქელი გამტარი კედლებით. ეს ნაწილაკები მოძრაობის დროს ელექტრომაგნიტურად ურთიერთქმედებენ ერთმანეთთან და გარემოსთან. შედეგად წარმოიქმნება ელექტრომაგნიტური ველი, რომელსაც ვუწოდებთ „დაგვიანების ველს“, რომელიც, თავის მხრივ, მოქმედებს თავად დამუხტულ ნაკადზე და წარმოქმნის არამდგრადობებს. ამას უდიდესი მნიშვნელობა აქვს ისეთი დიდი ამაჩქარებლებისთვის, როგორიცაა, მაგალითად, LHC. ნაპოვნია განტოლებები, რომლებიც ანალიზურად აღწერენ „დაგვიანების ფუნქციებს“. მიღებული შედეგები შედარებულია კომპიუტერული ალგორითმით ImdepanceWake2D მიღებულ შედეგებთან.
მიხეილ გელენავა წაიკითხავს მოხსენებას „რადიაციული ეფექტების გათვალისწინებით სტანდარტული მოდელის რეალისტური მინიმალური გაფართოება ნეიტრინოს რეალისტური მინიმალური გაფართოება ნეიტრინოს რეალისტური მასებით“.
ელემენტარული ნაწილაკების ფიზიკის სტანდარტული მოდელი შეიცავს ნეიტრინოებს როგორც უმასო ნაწილაკებს, თუმცა ამ საუკუნის დასაწყისში ექსპერიმენტულად დადასტურდა ნეიტრინოს ოსცილაციები, რაც ამტკიცებს, რომ ნეიტრინოები სულაც არ არიან უმასო ნაწილაკები. სტანდარტული მოდელის გაფართოება ნეიტრინოს მასის გენერაციით თანამედროვე ფიზიკის ერთ-ერთი მნიშვნელოვანი პრობლემაა. არსებობს არაერთი მექანიზმი და მოდელი, რომლებიც ნეიტრინოს რეალისტური მასების გენერაციას ისახავს მიზნად. ამ კვლევის მიზანია მინიმალისტური მოდელის აგება, რომელშიც მასების გენერაციისთვის გამოყენებული იქნება როგორც სისოუს მექანიზმი, ასევე მასის რადიაციული გენერაცია.
დრო: 18 დეკემბერი, 18:00 საათი
ადგილმდებარეობა: T102 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.
